Diari Oficial de la Generalitat Valenciana


Sumari del DOGV 5525, del 01-06-2007 (2007/7154)

ORDRE de 29 de maig de 2007, de la Conselleria de Sanitat, per la qual convoca la concessió d'ajudes per al desplegament de projectes de prevenció i control del tabaquisme en l'àmbit de la Comunitat Valenciana durant l'any 2007 i establix les bases que les regulen.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5525

Data del DOGV
:   01-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7154


Data del document
:   29-05-2007

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * suport econòmic
    * tabaquisme
    * centre d'investigació
    * ajuda pública
    * universitat
    * institució pública

ORDRE de 29 de maig de 2007, de la Conselleria de Sanitat, per la qual convoca la concessió d'ajudes per al desplegament de projectes de prevenció i control del tabaquisme en l'àmbit de la Comunitat Valenciana durant l'any 2007 i establix les bases que les regulen. [2007/7154]  
La conselleria de Sanitat, a través de la Direcció General de Salut Pública, convoca ajudes per a finançar projectes de prevenció i control del tabaquisme en l'àmbit de la Comunitat Valenciana durant l'any 2007.  
L'objectiu general d'esta convocatòria és afavorir el desplegament d'activitats de prevenció i atenció del tabaquisme, i també millorar el coneixement sobre els factors que determinen l'inici i el manteniment del consum de tabac o dels elements que poden afavorir d'abandonar-ne del consum.  
Esta convocatòria pretén potenciar les accions d'intervenció en una àrea d'interés prioritari per a esta conselleria de Sanitat que ajude a desplegar projectes d'investigació en matèria de prevenció, promoció i atenció del tabaquisme a la Comunitat Valenciana.  
Per tant, fent ús de les facultats que em conferix l'article 35 de la Llei 5/1983, de 30 de desembre, de Govern Valencià, i d'acord amb el que establixen la Llei 38/2003 de 17 de novembre, General de Subvencions, i l'article 47.11 del Text Refós de la Llei de la Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana,  
ORDENE  
Article 1. Objecte i àmbit de les ajudes  
Esta orde té com a objecte convocar un concurs públic per a la concessió d'ajudes destinades a promoure estudis i activitats destinats a:  
- Millorar els coneixements sobre l'eficàcia de les intervencions de prevenció i atenció del tabaquisme.  
- Millorar els coneixements sobre les característiques del consum de tabac en la nostra comunitat autònoma, especialment en els col·lectius de rellevància especial (sanitaris, docents, etc.) o els que presenten major vulnerabilitat (població infantil, jóvens, dones embarassades, etc.).  
Article 2. Finançament  
Les ajudes que regula esta orde es financen a càrrec del programa pressupostari 95.03.41.7667.861.89, capítol IV, codi de línia T6673000, per un import de vint-i-cinc mil euros (25.000 euros).  
Article 3. Beneficiaris  
Poden sol·licitar les ajudes a projectes d'investigació:  
3.1 Les institucions i organitzacions amb capacitat investigadora el personal de les quals es trobe integrat en la plantilla de les institucions sanitàries, centres i servicis dependents de la conselleria de Sanitat.  
3.2 Les universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana.  
No poden tindre la condició de beneficiàries de l'ajuda prevista en esta orde les persones o entitats en què es done alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, que aprova el Reglament de la Llei General de Subvencions.  
Article 4. Sol·licitud i documentació  
Les sol·licituds s'han de presentar en els models normalitzats segons consta en l'article 15, i les ha de subscriure el responsable de l'execució tècnica, que es responsabilitza de la realització del projecte. En la sol·licitud ha de figurar el nom de l'investigador, el lloc i el centre de treball, i l'adreça per a notificacions. Amb les sol·licituds s'han de presentar els documents següents:  
a) Fotocòpia del DNI.  
b) Autorització per part de la institució de la viabilitat i oportunitat del projecte sol·licitat.  
c) Declaració jurada d'altres ajudes concedides per al mateix projecte que es presenta.  
d) Acreditació d'estar al corrent de les obligacions fiscals i de la seguretat social, si és el cas. L'acreditació s'ha de fer d'acord amb l'Orde de 30 de maig de 1996 de la conselleria d'Economia i Hisenda, i l'article 14.1.e de la Llei 38/2003, en relació amb l'article 22 del Reial Decret 887/2006, del reglament de la llei.  
e) Currículum (model I).  
f) Memòria del projecte (model II).  
Les sol·licituds s'han d'adreçar a la Direcció General de Salut Pública, c/ Misser Mascó, 31, 46580 València.  
El termini de presentació de les sol·licituds acaba als 20 dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana. Es presenten en el Registre de la conselleria de Sanitat o de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article 5. Objecte del projecte  
Desplegament de projectes d'investigació relacionats amb el tabaquisme.  
Article 6. Comissió avaluadora  
Està presidida pel director general de Salut Pública i composta per:  
- El cap del Servici de Promoció de la Salut.  
- La cap de la Unitat d'Educació per a la Salut.  
- Dos tècnics de centres de Salut Pública.  
La comissió té la facultat de resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
La comissió pot disposar la constitució de subcomissions especialitzades, només per a col·laborar en la valoració dels projectes.  
Article 7. Instrucció del procediment  
1. Rebudes les sol·licituds, s'estudien, i també la documentació que s'ha de presentar. En el termini màxim de 10 dies hàbils comptador a partir de l'endemà de l'acabament del termini per a presentar les sol·licituds, la comissió avaluadora ha de publicar, en el tauler d'anuncis de la seu central (carrer Misser Mascó, 31, València) i en la pàgina web de la conselleria de Sanitat, la llista provisional de sol·licituds admeses i excloses, amb la indicació de les causes d'exclusió  
2. En la mateixa resolució provisional s'especificarà el termini, no superior a 10 dies hàbils, perquè els interessats les sol·licituds dels quals hagen sigut excloses esmenen les faltes o aporten els documents preceptius, amb l'advertiment que, sí no ho fan, es considera que desistixen de la sol·licitud, d'acord amb el que disposen els articles 71.1 i 42.1 de la Llei 30/1992 de Règim Jurídic de les Administracions Públiques i del Procediment Administratiu Comú.  
3. Acabat el termini per a esmenar les errades detectades, es publica per mitjà dels mateixos procediments previstos en l'apartat 2 la llista definitiva de sol·licituds admeses i excloses per a avaluació.  
4. En qualsevol fase de la tramitació de l'expedient, a la vista de la documentació i de les obligacions que s'adquirisquen per la concessió de les ajudes, es pot demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.  
Article 8. Selecció de projectes  
La comissió avaluadora valora els projectes segons els criteris de selecció següents:  
1. Qualitat del projecte.  
2. Rellevància en relació amb els aspectes següents:  
- Impacte potencial sobre la millora d'actuacions a la Comunitat Valenciana.  
- Caràcter multicèntric i multidisciplinari del projecte.  
- Adequació dels recursos previstos als objectius que es proposen.  
Article 9. Resolució  
Les sol·licituds les resol el director general de Salut Pública de la conselleria de Sanitat, a proposta de la comissió avaluadora, la qual té, a més, la facultat d'adoptar les resolucions necessàries per al desplegament i l'execució de les sol·licituds.  
El director general de Salut Pública ha de dictar una resolució, que ha de ser publicada en el Diari Oficial de la Comunitat Valenciana, en el termini màxim de 2 mesos comptador des de la data d'acabament del termini de presentació de sol·licituds. Si no hi ha resolució expressa en el termini establit s'entenen desestimades, sense perjuí del que es dispose quan es dicte la resolució.  
Els beneficiaris de les ajudes han d'acreditar, immediatament després de rebre la notificació de la resolució de concessió, que estan al corrent de les obligacions tributàries i de la Seguretat Social, de la manera que establixen l'Orde de 30 de maig de 1996, de la conselleria d'Economia i Hisenda, i l'article 14.1.e de la Llei 38/2003, en relació amb l'article 22 del Reial Decret 887/2006, del reglament de la llei.  
Article 10. Acceptació de l'ajuda  
La Direcció General de Salut Pública ha d'enviar al sol·licitant adjudicatari de l'ajuda el document d'acceptació, que ha de ser tornat ben emplenat, amb el vistiplau del responsable del centre de treball, en el termini de 15 dies des que el reba, amb la documentació complementària que es demane. En el cas de no tornar-lo en este termini, s'entén que hi renuncia i s'ha de declarar la pèrdua del dret a l'ajuda. Les decisions negatives són comunicades als sol·licitants, la qual cosa no els impedix de presentar noves sol·licituds en convocatòries posteriors.  
Article 11. Finançament i forma de pagament  
Les ajudes poden finançar totalment o parcialment el pressupost presentat per a l'execució del projecte, però s'han de referir sempre a despeses de funcionament. La quantia de les ajudes es determina en cada cas segons els interessos de l'avaluació establida en esta orde.  
En el cas que l'ajuda es concedisca a institucions i organitzacions que tinguen capacitat investigadora i el personal de les quals estiga integrat en la plantilla de les institucions sanitàries, centres i servicis dependents de la conselleria de Sanitat, el pagament de les subvencions que regula esta orde es pot efectuar d'una sola vegada, i es lliura a favor de la institució on preste servicis l'investigador principal. El centre es compromet a la gestió dels fons i a la realització de les contractacions necessàries, d'acord amb les normes que s'apliquen per la seua naturalesa jurídica.  
L'ordenació del pagament de les ajudes, en el cas d'investigadors de centres no adscrits a la conselleria de Sanitat ni a l'Agència Valenciana de Salut, s'ha de fer d'acord amb els criteris que conté l'article 47.bis del Text Refós de la Llei de la Hisenda Pública de la Generalitat Valenciana, en els termes següents:  
I) En el moment de la concessió de la subvenció, es lliura el 40% de l'import de la quantitat assignada. El pagament esmentat està condicionat a la presentació prèvia de la justificació de despeses que cobrisquen el percentatge esmentat, a la presentació d'un aval bancari, prestat en la forma i les condicions reglamentàries, o bé a la presentació d'una fiança depositada davant dels servicis territorials de la conselleria d'Economia, Hisenda i Ocupació de la província.  
II) Una vegada justificat per l'entitat el 40% ja lliurat, es pot pagar un 20% més, amb les mateixes condicions, és a dir, amb la justificació anterior de despeses, un aval bancari o una fiança.  
III) El 40% restant el fa efectiu la Generalitat una vegada justifique correctament el beneficiari la totalitat de la quantitat concedida.  
En els supòsits de pagaments anticipats després de la prestació d'una fiança per mitjà d'un aval, l'aval ha de ser depositat en la Direcció Territorial de la conselleria d'Economia, Hisenda i Ocupació, i se n'ha de presentar en la conselleria de Sanitat un resguard o una carta de pagament que acredite el depòsit esmentat.  
Este aval no podrà ser cancel·lat en tant no es justifique, de la forma anteriorment indicada, el despesa efectuat i anticipat.  
El termini de presentació dels justificants de despeses requerits, conclourà el 15 de desembre de 2007  
Comprovada la documentació justificativa de les despeses realitzats, l'import dels mateixos s'abonarà prèvia certificació de conformitat emesa pel director general de Salut Pública.  
L'ordenació del pagament de les ajudes concedides a la institució on preste servicis l'investigador principal, beneficiària de la subvenció, es fa per mitjà de transferències de fons als centres gestors per a la justificació de les transferències.  
Article 12. Memòria final  
Els beneficiaris de les ajudes han d'enviar al Servici de Promoció de la Salut, durant el primer semestre de 2008, la memòria final del projecte, en la qual s'ha d'incloure un resum de la investigació junt amb una relació detallada de les despeses totals, ajustada al model IV, i també les separates de publicacions o comunicacions a congressos, si n'hi ha.  
En la publicació de treballs científics, presentació de comunicacions a congressos i reunions científiques etc., que tinguen lloc com a resultat d'esta ajuda, s'ha de consignar l'origen del finançament i s'ha d'enviar a la Direcció General de Salut Pública un exemplar de la publicació, amb l'esment del número d'expedient.  
També s'han d'enviar les publicacions que es produïsquen com a conseqüència de l'ajuda després de la presentació de la memòria.  
Article 13. Obligacions  
Són obligacions del beneficiari:  
a) Fer el projecte d'investigació que fonamenta la concessió d'esta subvenció.  
b) Justificar davant de l'òrgan que concedix l'ajuda el compliment dels requisits i les condicions, i també la realització del projecte d'investigació i el compliment de la finalitat que determinen la concessió de la subvenció.  
c) Comunicar a l'òrgan que concedix l'ajuda l'obtenció d'altres subvencions, ajudes, ingressos o recursos que financen l'activitat o el projecte subvencionat. Esta comunicació s'ha de fer tan prompte com es conega i, en tots els casos, abans de la justificació de l'aplicació donada als fons percebuts.  
I també totes les que se li apliquen de les establides en l'article 47.4 del Text Refós de la Llei de la Hisenda Pública i en l'article 14 de la Llei 38/2003, de 17 de novembre, General de Subvencions.  
L'incompliment per parts dels beneficiaris dels requisits establits en esta convocatòria origina el reintegrament de les quanties concedides, amb tots els efectes i responsabilitats que se'n deriven. També s'han de reintegrar les quantitats percebudes i s'exigix l'interés de demora des del moment del pagament de la subvenció fins a la data en què s'acorde el reintegrament, en els casos previstos en l'article 37 de la Llei 38/2003, de 17 de novembre, General de Subvencions.  
Article 14. Recursos  
Contra les resolucions dictades en el procediment de concessió de subvencions que esgoten la via administrativa es pot interposar un recurs contenciós administratiu en el termini de dos mesos, comptador des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això no impedix la interposició d'un recurs potestatiu de reposició, en el termini d'un mes, comptador de l'endemà de la notificació d'assenyat amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i de Procediment Administratiu Comú.  
Article 15. Formalització de les sol·licituds  
La sol·licitud d'ajuda es fa segons els models normalitzats, que estan disponibles en les direccions territorials i en els servicis centrals de la conselleria de Sanitat, i en l'EVES. També se'n pot obtindre una versió electrònica en el lloc web de la Direcció General de Salut Pública de la conselleria de Sanitat (http://www.san.gva.es).  
DISPOSICIONS FINALS  
Primera  
La conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant el temps màxim de dos anys, respectant-ne l'autoria.  
Segona  
S'autoritza el director general de Salut Pública perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Tercera  
Esta orde entra en vigor l'endemà de la publicació en el Diari Oficial de la Comunitat Valenciana.  
Quarta  
Contra esta orde, que posa fi a la via administrativa, es pot interposar un recurs contenciós administratiu, en el termini de dos mesos comptador des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això no impedix la interposició d'un recurs potestatiu de reposició, en el termini d'un mes comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i de Procediment Administratiu Comú, modificada per la Llei 4/1999.  
València, 29 de maig de 2007  
El conseller de Sanitat,  
RAFAEL BLASCO CASTANY  
Model I  
Currículum de l'investigador  
S'han de fer constar els apartats següents:  
a) Formació acadèmica.  
b) Activitats professionals.  
c) Publicacions relatives al control del tabaquisme dels últims cinc anys.  
d) Participació es congressos amb temes referents a la matèria.  
e) Línies d'investigació en què ha treballat.  
f) Altres mèrits.  
Model II  
Memòria del projecte  
Ha de constar dels apartats següents:  
a) Protocol: títol, autors, institució, data.  
b) Contingut: índex del protocol.  
c) Introducció:  
- Problema que s'estudia, definicions i conceptes.  
- Marc teòric.  
- Antecedents.  
- Hipòtesi.  
- Variables.  
- Justificació.  
d) Objectius, material i mètode:  
- Tipus d'estudi.  
- Univers i mostra.  
- Instruments.  
- Procediments.  
- Plans de tabulació i anàlisi.  
- Recursos sanitaris.  
- Cronograma.  
- Bibliografia consultada.  
e) Informe de la comissió d'investigació o del responsable d'investigació del centre.  
f) Pressupost detallat, en què ha de constar:  
- Material fungible.  
- Bibliografia.  
- Assistència a congressos.  
- Recursos humans i materials necessaris per a la realització del projecte.  
- Altres.  
Model III  
Memòria final del projecte  
Ha de constar dels apartats següents:  
a) Títol i resum del projecte.  
b) Memòria econòmica.  
Els models normalitzats estan disponibles en les direccions territorials i els servicis centrals de la conselleria de Sanitat i en l'EVES.  
També se'n pot obtindre una versió electrònica en el lloc web de la Direcció General de Salut Pública de la conselleria de Sanitat (http://www.san.gva.es).